Απόφαση αριθ. 1/2007

της …

της μεικτής επιτροπής που αναφέρεται στην ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας και της Δημοκρατίας της Αλβανίας, την έγκριση του κανονισμού λειτουργίας της και των αρμοδιοτήτων και της διάρθρωσης των ομάδων εργασίας ΕΚ-Αλβανίας

Η ΜΕΙΚΤΗ ΕΠΙΤΡΟΠΗ

τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Αλβανίας για τις συναλλαγές και την εμπορική και οικονομική συνεργασία ("συμφωνία") που τέθηκε σε ισχύ την 1η Δεκεμβρίου 1992, και ιδίως το άρθρο 18,

την ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Οικονομικής Κοινότητας, αφενός, και της Δημοκρατίας της Αλβανίας, αφετέρου, που υπεγράφη την 12η Ιουνίου 2006 ("ενδιάμεση συμφωνία"), και ιδίως τα άρθρα 42 και 43 αυτής,

Εκτιμώντας ότι η ενδιάμεση συμφωνία άρχισε να ισχύει την 1η Δεκεμβρίου 2006,

ΑΠΟΦΑΣΙΖΕΙ ΤΑ ΑΚΟΛΟΥΘΑ:

Άρθρο 1

Προεδρία

Η μεικτή επιτροπή προεδρεύεται εναλλάξ από καθένα από τα μέλη της.

Άρθρο 2

Συνεδριάσεις

Η μεικτή επιτροπή συνέρχεται τακτικά μία φορά το χρόνο στις Βρυξέλλες και μία στα Τίρανα εναλλάξ. Έκτακτες σύνοδοι της μεικτής επιτροπής μπορούν να πραγματοποιηθούν με αμοιβαία συμφωνία μετά από αίτημα ενός εκ των μερών.

Με την επιφύλαξη διαφορετικής συμφωνίας, οι συνεδριάσεις της μεικτής επιτροπής δεν είναι δημόσιες.

Άρθρο 3

Αντιπροσωπείες

Κάθε μέρος οφείλει, πριν από κάθε συνεδρίαση, να ενημερώνει τον πρόεδρο σχετικά με την προβλεπόμενη σύνθεση της αντιπροσωπείας του.

Εκπρόσωπος της Ευρωπαϊκής Τράπεζας Επενδύσεων (ΕΤΕΠ) παρίσταται στις συνόδους της μεικτής επιτροπής, υπό την ιδιότητα του παρατηρητή, όταν στην ημερήσια διάταξη της συνόδου υπάρχουν θέματα που αφορούν την ΕΤΕΠ.

Η μεικτή επιτροπή δύναται να προσκαλέσει μη μέλη να παραστούν σε συνόδους της προκειμένου να προσκομίσουν πληροφορίες για ειδικά θέματα.

Τα κράτη μέλη της Ευρωπαϊκής Κοινότητας ενημερώνονται σχετικά με τις συνόδους της μεικτής επιτροπής.

Άρθρο 4

Γραμματεία

Υπάλληλος της Ευρωπαϊκής Επιτροπής και υπάλληλος της Δημοκρατίας της Αλβανίας διατελούν από κοινού γραμματείς της μεικτής επιτροπής.

Άρθρο 5

Αλληλογραφία

Η αλληλογραφία από και προς τον πρόεδρο της μεικτής επιτροπής προωθείται στους δύο γραμματείς. Οι δύο γραμματείς διασφαλίζουν ότι η αλληλογραφία διαβιβάζεται, όταν αυτό κρίνεται σκόπιμο, στους αντιστοίχους αντιπροσώπους τους στη μεικτή επιτροπή.

Άρθρο 6

Ημερήσια διάταξη των συνεδριάσεων

1. Ο πρόεδρος και οι γραμματείς καταρτίζουν προσωρινή ημερήσια διάταξη για κάθε συνεδρίαση το αργότερο 15 ημέρες πριν από την έναρξη της συνεδρίασης.

Η προσωρινή ημερήσια διάταξη περιλαμβάνει τα θέματα για τα οποία υποβλήθηκε στους γραμματείς αίτηση εγγραφής στην ημερήσια διάταξη το αργότερο 21 ημέρες πριν από την έναρξη της συνεδρίασης, αν και τα θέματα εγγράφονται στην προσωρινή ημερήσια διάταξη μόνο εφόσον διαβιβαστούν στους γραμματείς τα σχετικά έγγραφα το αργότερο μέχρι την ημερομηνία αποστολής της ημερήσιας διάταξης.

Η ημερήσια διάταξη εγκρίνεται από τη μεικτή επιτροπή κατά την έναρξη κάθε συνεδρίασης. Εφόσον τα δύο μέρη συμφωνούν, μπορούν να συμπεριληφθούν στην ημερήσια διάταξη θέματα πέραν αυτών που είναι ήδη εγγεγραμμένα στην προσωρινή ημερήσια διάταξη.

2. Ο πρόεδρος δύναται, σε συμφωνία με τα δύο μέρη, να συντομεύσει τις προθεσμίες που καθορίζονται στην παράγραφο 1 για να λάβει υπόψη τις απαιτήσεις μιας ειδικής περίπτωσης.

Άρθρο 7

Πρακτικά

Το μέρος που φιλοξενεί τη συνεδρίαση συντάσσει σχέδιο πρακτικών για κάθε συνεδρίαση της μεικτής επιτροπής. Στο εν λόγω σχέδιο πρακτικών αναφέρονται οι αποφάσεις που λαμβάνονται, οι συστάσεις που διατυπώνονται και τα πορίσματα που υιοθετούνται. Εντός δύο μηνών από τη λήξη της συνεδρίασης, το σχέδιο πρακτικών υποβάλλεται προς έγκριση στη μεικτή επιτροπή. Αφού εγκριθούν, τα πρακτικά υπογράφονται από τον πρόεδρο και από τους δύο γραμματείς και τα δύο μέρη φυλάσσουν αυθεντικό αντίγραφο. Αντίγραφο των πρακτικών διαβιβάζεται σε καθένα από τους αποδέκτες που αναφέρονται στο άρθρο 5 της απόφασης.

Άρθρο 8

Αποφάσεις

Η μεικτή επιτροπή εκδίδει τις αποφάσεις της και διατυπώνει τις συστάσεις της κατόπιν συμφωνίας μεταξύ των δύο μερών.

Κατά την περίοδο μεταξύ δύο συνόδων, η μεικτή επιτροπή δύναται, εφόσον και τα δύο μέρη συμφωνούν, να εκδώσει αποφάσεις ή να διατυπώσει συστάσεις με γραπτή διαδικασία.

Οι αποφάσεις και οι συστάσεις της μεικτής επιτροπής, κατά την έννοια του άρθρου 43 της ενδιάμεσης συμφωνίας, τιτλοφορούνται αντιστοίχως "απόφαση" και "σύσταση" και φέρουν μετά τον τίτλο αύξοντα αριθμό, την ημερομηνία έγκρισής τους και περιγραφή του αντικειμένου τους.

Οι αποφάσεις και οι συστάσεις της μεικτής επιτροπής υπογράφονται από τον πρόεδρο και επικυρώνονται από τους δύο γραμματείς.

Οι αποφάσεις της μεικτής επιτροπής δημοσιεύονται από τα μέρη στις αντίστοιχες επίσημες εφημερίδες τους. Τα μέρη μπορούν να αποφασίσουν για τη δημοσίευση κάθε άλλης πράξης που εγκρίνεται από τη μεικτή επιτροπή.

Άρθρο 9

Γλώσσες

Οι επίσημες γλώσσες της μεικτής επιτροπής είναι οι επίσημες γλώσσες των δύο μερών.

Εκτός εάν αποφασιστεί διαφορετικά, τα έγγραφα που χρησιμεύουν ως βάση στις συνεδριάσεις της μεικτής επιτροπής καταρτίζονται στις ως άνω γλώσσες.

Άρθρο 10

Δαπάνες

Η Κοινότητα και η Δημοκρατία της Αλβανίας αναλαμβάνουν η καθεμία τις δαπάνες που συνεπάγεται η συμμετοχή τους στις συνεδριάσεις της μεικτής επιτροπής και των ομάδων εργασίας, τόσο όσον αφορά τα έξοδα προσωπικού, ταξιδίου και διαμονής όσο και τα έξοδα ταχυδρομείου και τηλεπικοινωνιών.

Οι δαπάνες που αφορούν τη διερμηνεία, τη μετάφραση και την αναπαραγωγή των εγγράφων κατά τις συνεδριάσεις καθώς και κάθε άλλη δαπάνη που συνδέεται με τη διοργάνωση των συνεδριάσεων αναλαμβάνονται από το μέρος που φιλοξενεί τις συνεδριάσεις.

Άρθρο 11

Ομάδες εργασίας

Η αρμοδιότητα και η διάρθρωση των ομάδων εργασίας που έχουν συσταθεί για να βοηθήσουν τη μεικτή επιτροπή στην εκτέλεση των καθηκόντων της απαριθμούνται στο παράρτημα της απόφασης αυτής.

Οι ομάδες εργασίες αποτελούνται από αντιπροσώπους των δύο μερών. Προεδρεύονται εναλλάξ από τα δύο μέρη σύμφωνα με τον κανονισμό λειτουργίας της μεικτής επιτροπής.

Οι ομάδες εργασίες εργάζονται υπό τη μεικτή επιτροπή στην οποία υποβάλλουν έκθεση μετά από κάθε συνεδρίασή τους. Δεν λαμβάνουν αποφάσεις αλλά μπορούν να διατυπώσουν συστάσεις στη μεικτή επιτροπή.

Η μεικτή επιτροπή μπορεί να αποφασίσει να καταργήσει κάποια από τις ομάδες εργασίας, να τροποποιήσει τις αρμοδιότητές της ή να δημιουργήσει νέες ομάδες εργασίας που θα την επικουρούν στην εκτέλεση των καθηκόντων της.

--------------------------------------------------

ΠΑΡΑΡΤΗΜΑ

Αρμοδιότητες και διάρθρωση των ομάδων εργασίας ΕΚ-Αλβανίας που έχουν συσταθεί δυνάμει της ενδιάμεσης συμφωνίας

1. Σύνθεση και προεδρία

Οι ομάδες εργασίας απαρτίζονται από αντιπροσώπους της Ευρωπαϊκής Επιτροπής και από αντιπροσώπους της κυβέρνησης της Δημοκρατίας της Αλβανίας (εφεξής αναφέρεται ως "Αλβανία"). Την προεδρία ασκούν εναλλάξ τα δύο μέρη. Τα κράτη μέλη ενημερώνονται σχετικά με τις συνεδριάσεις των ομάδων εργασίας.

2. Γραμματεία

Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Αλβανίας διατελούν από κοινού γραμματείς της κάθε ομάδας εργασίας.

Όλες οι ανακοινώσεις που αφορούν τις ομάδες εργασίας διαβιβάζονται στους γραμματείς της σχετικής ομάδας εργασίας.

3. Συνεδριάσεις

Οι ομάδες εργασίας συνεδριάζουν τακτικά άπαξ ετησίως και κάθε φορά που το απαιτούν οι περιστάσεις, με τη συμφωνία αμφοτέρων των μερών. Κάθε συνεδρίαση μιας ομάδας εργασίας πραγματοποιείται κατά την ημερομηνία και στον τόπο που συμφωνούν τα δύο μέρη.

Εάν συμφωνούν και τα δύο μέρη, οι ομάδες εργασίας μπορούν να καλέσουν εμπειρογνώμονες στις συνεδριάσεις τους προκειμένου οι τελευταίοι να τους ενημερώσουν για συγκεκριμένο θέμα.

4. Θέματα

Οι ομάδες εργασίας συζητούν θέματα που εμπίπτουν στην πολυτομεακή διάρθρωση των ομάδων εργασίας που παρουσιάζεται κατωτέρω. Η εφαρμογή της ενδιάμεσης συμφωνίας και της ευρωπαϊκής εταιρικής σχέσης, η προετοιμασία για την εφαρμογή της συμφωνίας σταθεροποίησης και σύνδεσης (ΣΣΣ) και η πρόοδος που σημειώθηκε όσον αφορά την προσέγγιση και την εφαρμογή της νομοθεσίας αξιολογούνται για όλα τα θέματα. Οι ομάδες εργασίας εξετάζουν όλα τα προβλήματα που ενδέχεται να ανακύψουν στους τομείς αρμοδιότητάς τους και προτείνουν τα μέτρα που πρέπει ενδεχομένως να ληφθούν.

Οι ομάδες εργασίας χρησιμεύουν επίσης ως φόρα για την περαιτέρω διευκρίνιση του κεκτημένου και τον έλεγχο της προόδου που σημειώνει η Αλβανία σε ό,τι αφορά την ευθυγράμμιση με το κεκτημένο, σύμφωνα με τις δεσμεύσεις που ανέλαβε στο πλαίσιο της ενδιάμεσης συμφωνίας.

5. Πρακτικά

Για κάθε συνεδρίαση ομάδας εργασίας πρέπει να συνταχθεί σχέδιο πρακτικών εντός των δύο μηνών που έπονται της συνεδρίασης. Μόλις εγκριθούν από τα δύο μέρη, αντίγραφο των πρακτικών διαβιβάζεται από τον γραμματέα της ομάδας εργασίας στον γραμματέα της μεικτής επιτροπής.

6. Δημοσιότητα

Οι συνεδριάσεις των ομάδων εργασίας δεν είναι δημόσιες, εκτός αν ληφθεί αντίθετη απόφαση.

7. Διάρθρωση των ομάδων εργασίας

1. Ομάδα εργασίας για το εμπόριο, τη βιομηχανία, τα τελωνεία και τη φορολογία.

2. Ομάδα εργασίας για τη γεωργία και την αλιεία.

3. Ομάδα εργασίας για την εσωτερική αγορά και τον ανταγωνισμό.

4. Ομάδα εργασίας για οικονομικά και δημοσιονομικά θέματα και στατιστικές.

5. Ομάδα εργασίας για την καινοτομία, την κοινωνία της πληροφορίας και την κοινωνική πολιτική.

6. Ομάδα εργασίας για τις μεταφορές, το περιβάλλον, την ενέργεια και την περιφερειακή ανάπτυξη.

--------------------------------------------------